Luode ja vuoksi
Tänä hetkenä sydänyön
 tuhansissa vuoteissa ihminen kuolee,
 tuhattuhatta elämää niitetään.
 Tuhattuhatta toisiinsa liitetään,
 tuhattuhatta nai, tuhattuhatta huolee,
 tuhattuhatta elämää siitetään
     tänä hetkenä sydänyön.

     Tänä hetkenä sydänyön
 kivun polttoon ja riemuun väkevään
 tuhansissa vuoteissa äiti raukee,
 tuhattuhatta kohdunsidettä laukee.
 Ens kertaa voimaan näkevään
 tuhattuhatta ihmissilmää aukee
     tänä hetkenä sydänyön.

     Tänä hetkenä sydänyön
 tuhat vuotta yhtyy tuhanteen vuoteen,
 tulevainen kahleensa musertaa,
 elo keinuu rytminä vuoksen ja luoteen,
 Minun rintani kohtua pusertaa
 tuhattuhatta laulua helmassa vuoteen
     tänä hetkenä sydänyön.